Source: https://e-justice.europa.eu/content_court_fees_concerning_european_payment_order_procedure-305-si-bg.do?clang=hu&mtContentRequested=1
Timestamp: 2020-04-02 12:19:35
Document Index: 3458238

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Az európai fizetési meghagyásos eljárással kapcsolatos bírósági illetékek - Szlovénia
Az európai fizetési meghagyásos eljárásban alkalmazandó bírósági illetékekről a szlovén bírósági illetékekről szóló törvény (Zakon o sodnih taksah) (Uradni list RS (a Szlovén Köztársaság Hivatalos Közlönye) 37/08. szám, 97/10. szám, 63/13. szám, 58/14. szám – alkotmánybírósági határozat, 19/15. szám – alkotmánybírósági határozat, 30/16. szám és a 10/17–ZPP-E (a polgári perrendtartást módosító törvény); a továbbiakban: ZST-1) rendelkezik, amely a bírósági illetékekről szóló általános jogszabály.
A ZST-1 (6. cikk) jogalapot biztosít a bírósági illetékek készpénzben, elektronikus pénzben és más érvényes fizetési móddal történő befizetésére, ami az európai fizetési meghagyásos eljárás szerinti illetékek megfizetésére szintén vonatkozik. A gyakorlatban a bírósági illeték elektronikusan is befizethető az egyes bankok internetes pénzforgalmi szolgáltatásai révén.
Az európai fizetési meghagyásos eljárás keretében az egész eljárásra egy egyszeri bírósági illeték alkalmazandó. A bírósági illetéket a jogosultnak kell megfizetnie, és azt az európai fizetési meghagyás iránti kérelemnek a bírósághoz való benyújtásával egyidejűleg be kell fizetni.
Az európai fizetési meghagyásos eljárásra irányadó bírósági illeték összege, amelyet a jogosultnak a kérelem bírósághoz való benyújtásakor kell megfizetnie, a követelés értékétől függ.
A hányados 1,2 (a ZST-1 szerinti illetékdíjszabás 1301. tarifaszáma), és az illetéket a ZST-1 16. cikkében található táblázat szerint számítják ki. Mivel számos értékosztály létezik, azokat itt nem lehet mind részletesen felsorolni.
Ha a jogosult nem fizeti be időben a bírósági illetéket, a bíróság ennek ellenére lefolytatja az eljárást, a bírósági illetéket pedig szükség esetén behajtja.
A ZST-1 (6. cikk) jogalapot biztosít a bírósági illetékek készpénzben, elektronikus pénzben és más érvényes fizetési móddal történő befizetésére, ami az európai fizetési meghagyásos eljárás szerinti illetékek megfizetésére szintén vonatkozik.
A gyakorlatban a bírósági illeték elektronikusan is befizethető az egyes bankok internetes fizetési szolgáltatásai révén, vagy közvetlenül is befizethető a pénzforgalmi szolgáltatónál vagy a bírósági pénztárban (készpénzben vagy POS-terminálon keresztül).
Minden bank rendelkezik elektronikus fizetést lehetővé tévő saját internetes pénzforgalmi szolgáltatással.
A fizetésre kötelezett személy a bírósági illetéket előre is megfizetheti, vagyis a bírósági eljárás megindítása iránti kérelem előterjesztésekor, vagy pedig benyújthatja a kérelmet a bíróságon és megvárhatja, amíg a bíróság fizetési felhívást küld számára, amelyben a vonatkozó összeget és a befizetéshez szükséges valamennyi egyéb adatot is megjelölik.
Ha a bírósági illetéket a megfelelő referenciaszám feltüntetésével befizetik (amely számról a bíróság a fizetésre kötelezett személyt a fizetési felhívásban tájékoztatja), a fizetésre kötelezett személynek a bíróság felé nem kell igazolnia, hogy megtörtént a befizetés. Ilyen esetekben a bíróság egy speciális elektronikus bankrendszeren (UJPnet) keresztül értesítést kap a befizetésről, amelynél az egyes befizetések azonosítása során döntő jelentőséggel bír a helyes referenciaszám megadása.
Amennyiben azonban a bírósági illetéket a megfelelő referenciaszám feltüntetése nélkül fizették be, a fizetésre kötelezett személynek a bíróság felé igazolnia kell a befizetést. Az ilyen fizetési igazolás érvényességére nem vonatkoznak speciális formai követelmények. A bíróság az ilyen igazolás alapján szükség esetén ellenőrzi a bírósági illeték befizetését az UJPnet platformon (különösen ha a bírósági illetéket nem a bírósági pénztáron keresztül fizették be).
Utolsó frissítés: 01/04/2020